CELEX: 32015D0362
Language: sk
Date: 2015-03-02 00:00:00
Title: Rozhodnutie Rady (EÚ) 2015/362 z  2. marca 2015 , ktorým sa stanovuje pozícia, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o žiadosť Spojených štátov o udelenie výnimky WTO týkajúcej sa predĺženia a rozšírenia rozsahu pôsobnosti zákona USA o oživení hospodárstva krajín karibskej oblasti (CBERA)

6.3.2015   
            
            
               SK
            
            
               Úradný vestník Európskej únie
            
            
               L 62/22
            
         ROZHODNUTIE RADY (EÚ) 2015/362
   z 2. marca 2015,
   ktorým sa stanovuje pozícia, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o žiadosť Spojených štátov o udelenie výnimky WTO týkajúcej sa predĺženia a rozšírenia rozsahu pôsobnosti zákona USA o oživení hospodárstva krajín karibskej oblasti (CBERA)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               V článku IX odsekoch 3 a 4 Dohody o založení Svetovej obchodnej organizácie uzavretej v Marrákeši (ďalej len „dohoda WTO“) sa stanovujú postupy udeľovania výnimiek týkajúcich sa mnohostranných obchodných dohôd v prílohách 1A alebo 1B alebo 1C k dohode WTO a prílohách k nim.
            
         
               (2)
            
            
               Spojeným štátom bola 15. februára 1985 podľa článku I odseku 1 Všeobecnej dohody o clách a obchode z roku 1994 (ďalej len „dohoda GATT z roku 1994“) udelená výnimka zo záväzkov na obdobie od 1. januára 1984 do 30. septembra 1995. Dňa 15. novembra 1995 bolo Spojeným štátom udelené predĺženie uvedenej výnimky do 30. septembra 2005, a opäť 29. mája 2009 do 31. decembra 2014, a to v rozsahu potrebnom na to, aby Spojené štáty mohli poskytovať bezcolné zaobchádzanie na dovoz oprávnených výrobkov s pôvodom v zvýhodnených stredoamerických a karibských krajinách a na ich územiach (ďalej len „zvýhodnené krajiny“) určených podľa ustanovení zákona o hospodárskom oživení karibskej oblasti z roku 1983 zmeneného zákonom o hospodárskom oživení a rozmachu karibskej oblasti z roku 1990 a zákonom o obchodnom partnerstve Spojených štátov a karibskej oblasti, zákona o haitskej hemisférickej príležitosti prostredníctvom partnerskej podpory z roku 2006, zákona o haitskej hemisférickej príležitosti prostredníctvom partnerskej podpory z roku 2008 (ďalej len „súčasná výnimka“).
            
         
               (3)
            
            
               Podľa článku IX odseku 3 dohody WTO predložili Spojené štáty americké žiadosť o predĺženie súčasnej výnimky do 31. decembra 2019 a o rozšírenie rozsahu súčasnej výnimky zo svojich povinností podľa článku I odseku 1 dohody GATT z roku 1994, a to v rozsahu potrebnom, aby Spojené štáty mohli poskytovať oslobodenie od cla oprávneným výrobkom s pôvodom v zvýhodnených krajinách určených podľa ustanovení zákona o hospodárskom oživení karibskej oblasti z roku 1983 zmeneného zákonom o hospodárskom oživení a rozmachu karibskej oblasti z roku 1990 a zákonom o obchodnom partnerstve Spojených štátov amerických a karibskej oblasti, zákona o haitskej hemisférickej príležitosti prostredníctvom partnerskej podpory z roku 2006, zákona o haitskej hemisférickej príležitosti prostredníctvom partnerskej podpory z roku 2008 a zákona o programe hospodárskej podpory Haiti z roku 2010.
            
         
               (4)
            
            
               Schválenie žiadosti Spojených štátov amerických o udelenie výnimky WTO by nemalo mať nepriaznivý vplyv ani na hospodárstvo Únie, ani na obchodné vzťahy s krajinami zvýhodnenými výnimkou. Okrem toho Únia vo všeobecnosti podporuje opatrenia na boj proti chudobe a za podporu stability v zvýhodnených krajinách.
            
         
               (5)
            
            
               Je preto vhodné stanoviť pozíciu, ktorá sa má zaujať v mene Únie v Generálnej rade WTO, na účel podpory žiadosti Spojených štátov o udelenie výnimky,
            
         PRIJALA TOTO ROZHODNUTIE:
   Článok 1
   Pozícia, ktorá sa má zaujať v mene Únie v Generálnej rade Svetovej obchodnej organizácie, je podporiť žiadosť Spojených štátov o udelenie výnimky týkajúcej sa povinností podľa článku I odseku 1 Všeobecnej dohody o clách a obchode z roku 1994 od 1. januára 2015 do 31. decembra 2019 v súlade s podmienkami žiadosti Spojených štátov o udelenie výnimky.
   Túto pozíciu vyjadrí Komisia.
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 2. marca 2015
      
         
            Za Radu
         
         
            predsedníčka
         
         D. REIZNIECE-OZOLA